Inwoner gaan baklei vir sy sypaadjie-groentetuinJoe Nkuna sê hy is nie bang om vir sy groentetuin in die hof te baklei nie (Foto: Djo BaNkuna, Facebook) Joe Nkuna, ŉ inwoner van Pretoria-Noord wat met R1 500 beboet is oor die groentetuin op die sypaadjie voor sy huis, gaan nie die boete betaal nie. Nkuna het in ŉ inskrywing op Facebook gesê dat hy besluit het om hom eerder in die hof te verdedig en die boete te betwis. “Ek is nie bang nie,” skryf Nkuna. Dié hofsaak sal na verwagting op 23 November plaasvind. Maroela Media het vroeër berig lede van die Tshwane-metropolisie (TMPD) het verlede week Nkuna se huis besoek nadat hulle klagtes oor die groentetuin ontvang het. Nkuna het ’n mondelinge waarskuwing gekry omdat hy ’n sypaadjie versper wat vir voetgangers gereserveer is. Hy is versoek om aan die nodige regulasies te voldoen. Hy het egter nie daarop gereageer nie, waarna hy die boete opgelê is. Joe Nkuna se groentetuin op die sypaadjie voor sy huis. (Foto: Facebook) Hy is ŉ boete van R1 500 opgelê wat binne 30 dae betaal moet word anders sal hy in die hof moet verskyn waar hy die boete kan betwis. Dit is presies wat Nkuna toe besluit het om te doen… Nkuna het aan die media gesê dat hy die groente skenk en het op sosiale media geskryf dat hy dit verkoop. “Ons moet ons siening en houding oor voedselsekerheid en hongersnood verander. Dankie vir die ondersteuning en gebede van mense wat my hierin ondersteun,” het Nkuna op Facebook geskryf. “Jy koop groente en voed ’n gesin; jy plant ’n groentetuin aan en voed ŉ gemeenskap.”